khistorydata/jeongjo-sjw-relations huggingface dataset:
정조 22년 · 강
命下矣發關該道矣卽接平安監司閔鍾顯謄移則定州牧使吳毅常牒報內以爲牧使馳往該府看審本筒之形便取考文案採探事實則新舊筒俱在一坪補民舊筒之作畓定稅者今爲百餘年而至於新筒卽訓局出物力新築之地長廣周回可爲累百石落而尙未吐醎便是等棄之土今於本營出物力設屯也若是呼籲者實無意義蓋本筒吐醎尙遠徒費人力而食效無期細究利害實有所收不及所費之慮云矣臣之納西符而歸奏也其所謂以民力所費之地爲民庫之所需之資在彼雖無甚益屬此便懷大慼者政指此筒而言也其時批旨有曰官屯廢堰之或有勒買處已買則添給未買處勿買處分之明正如日月之照臨伊後京外未知作何擧行而復有此煩籲之擧更加嚴飭恐不可已大抵此等事非一民切己之冤而金國樑之猥徹天聽者海澤此習誠可痛也若其事實則判付行査之下不可不明白指陳而査官所報全事漫漶舊筒之無與於新筒而以舊筒之還屬謂民無冤利錢之有倍於本錢而以本錢之蕩減謂民可幸凡所論列皆屬題外納萬金不貲之財得十年空棄之土民所最冤政在於此今竝與棄土而失之則其情尤當如何反以其不欲失謂之無義而可痛豈不謬哉事關本營尤留聖念定官行査旣出特簡則所當悉心對揚而畢竟報辭不誠如是揆以事體有難仍置請定州牧使吳毅常從重推考允之敎以旣有前下擧條判付則屬之該營非所可論更勿句管事分付壯營而土地令本道一以便民決給
정조 22년 · 강
遣承旨馳詣永陵奉審摘奸
정조 22년 · 강
遞承旨沈晉賢鄭尙愚以金履翼吳泰賢代之尋遞履翼以李書九代之竝前望也
정조 22년 · 강
命海州判官鄭述仁罷拿分揀姑先推考仍命齎咨官領去漂人徐徐入去諭冬至三使臣各別厚饋領付
정조 22년 · 목
黃海水使申大偀狀啓以爲海州延坪島漂人依判下卽速移來道臣營下之意申飭於本島留待地方官及軍官譯學等處卽接地方官海州判官鄭述仁馳報則漂人不可留置絕島下陸之後亦不可時日淹滯則治送行具勢不可不先期措備漂人供饋守直等事定鄕色嚴飭擧行而判官出在結城浦口接應事甚便好故方裝船出島云矣地方官之不有關飭徑先出島者極爲顚倒爲先罷黜其罪狀令攸司稟處漂人物件折價事及移來道臣營下治送等節以隣近邑守令差出兼官星火入島之意論報道臣營敎曰此時該倅不可輕遞亦與無端擅離有間罷拿分揀姑先推考之意回諭仍爲下諭道伯○敎曰齎咨官領去漂人使之徐徐入去卿等待交付各別厚饋領付事下諭于冬至三使臣
정조 22년 · 강
以金鐮爲元陵參奉口傳初仕也
정조 22년 · 강
命時囚洪奭周以公罪勘放
정조 22년 · 목
義禁府以奭周功減一等杖七十收贖奪告身二等放送啓允之敎以亦以公罪勘放
정조 22년 · 강
分遣承旨馳詣宗廟永禧殿景慕宮奉審摘奸受香諸處一體奉審摘奸
정조 22년 · 강
命延坪島漂到唐人領付之行切勿趲程
정조 22년 · 목
宣傳官尹敏東以海州延坪島漂到唐人等與道臣李義駿眼同慰諭後明再明間領率發行馳啓敎以日行五六十里七八十里切勿趲程如有病者雖一兩日式遲滯惟以無病領付爲計事回諭關西道帥臣及灣尹處一體下諭使之依此擧行
정조 22년 · 강
遞承旨洪義榮以李翼晉代之前望也
정조 22년 · 강
命啓螺宣傳官望單待在外宣傳官差代修正書入
정조 22년 · 목
因啓螺宣傳官望單敎以在外宣傳官改差待其差代更爲修正書入
정조 22년 · 강
詣璿源殿行冬至茶禮
정조 22년 · 강
遣承旨馳詣永陵奉審摘奸仍以受香承旨進去昭寧園綏吉園一體奉審
정조 22년 · 목
永陵忌辰祭在明也
정조 22년 · 강
召見時原任大臣閣臣于駕前
정조 22년 · 강
義州府尹李基讓以齎咨官手本中彼地事情馳啓
정조 22년 · 목
狀啓以爲憲書齎咨官卞復圭所帶去小通事朴道根刷馬驅人鳳翮等持齎咨官報備局手本九月二十五日到北京卽詣禮部呈納咨文初一日領時憲書一百零一本二十一日領賞二十二日領宴二十四日受回咨文六度二十五日自北京離發二十九日出山海關到二里堡發送先來彼地事情則太上皇精力康健總察萬機皇帝上承下順定省之外少無干預故臣民稱其孝順太上皇封頴妃爲貴妃封芳嬪爲妃上年十月册封皇帝貴妃鈕祜祿氏爲皇貴妃而孝淑皇后二十七朔服滿之後當爲晉封皇后○憲書齎咨官手本小人初六日與迎送章京瑪珨那發程二十五日到北京十月初一日詣午門前領受時憲書一百零一本二十五日自北京離發二十九日抵山海關日暮後到二里堡小通事朴道根刷馬驅人鳳翮等先爲出送彼中事情則新頒憲書猶是依前內庭用乾隆年號外庭用嘉慶年號大臣阿桂作故之後和珅代爲首閣老
정조 22년 · 강
漆原縣監朴命燮上疏陳本縣軍額及陰竹等十邑移俵軍物膳等軍營鎭募屬及還上穀簿吏胥濫額各司雜費之弊仍請各邑堤堰另加疏濬興儒術講武備仍及河陽邑民南倉輸還之弊賜批命移俵軍除減物膳等軍査汰河陽民弊依請許之諸條所陳令廟堂回啓
정조 22년 · 목
疏略曰本縣弊瘼不一其端而就其最甚者言之無如軍額之偏多本縣眞黑子地也昌原在東咸安在西皆以一嶺界也避軍後而朝聚暮散者未嘗於此有一籍二式者試以今年籍戶計之總爲三千七戶而班戶兩驛吏及諸班官屬與鰥寡孤獨之戶計除則實民戶不過爲一千八百十二戶而軍案元數上自京納各項軍保下至巡營募軍物膳軍統營硫黃軍龜山能櫓軍合爲二千五百三十三名陰竹瑞山開寧等十邑移俵之軍又爲四十七名以此至殘之邑仍作軍保之藪流來軍簿太半鬼錄臣自昨年以來期盡充代幸於今七月修完一統軍案而或有兄弟叔侄之竝充者或有父子翁壻之同入者噫彼原籍原案之軍雖至罄其甁空其軸尙誰怨哉而客戶來接者旣不安堵於彼又爲括簽於此其勢必轉而之他言念及此寧不寒心當初分俵之時以各邑許多苦役之軍壑於此蕞爾之邑已非稱停之政臣竊念便宜底道理固莫若使此移俵之軍還送各該邑之爲愈也惟彼物膳等軍硫黃軍名目此乃案外所付者也倘令巡營句管漁所之在龜山者尙今不撤則物膳募軍之名其亦正矣而均役罷後無復監稅之所則其時使喚之罷送者胡可以付之外案仍以塡代而同歸於價布之域哉此等軍額亦且七十名之多則名額之煩宂豈不至於日加月增乎以硫黃軍言之軍物所入不可輕議而燔黃搗藥固非年年爲之之事則以此四十名之軍係之外案責納役價亦豈非謬規乎臣謂巡營募軍物膳軍及統營硫黃軍一切革罷其他私募各保人之謀免軍役而投托於營鎭者亦令沙汰以補上納軍逃老故之闕則庶無如前徵骨之患矣臣竊又覸百弊之源多生於穀簿本邑之民數幷貧殘四窮之戶僅止三千七戶以言乎本邑穀簿則合春秋各穀所捧多至二萬一千五十石以此民數徵此還穀必有難堪之勢近年以來水旱相仍凶歉連値宵旴憂勤每下停減之恩而終無實效者民不加多穀不加少也臣則曰救還之弊莫如少還而少還之道必以每年耗條一依詳定例作錢以補度支之經用則還穀之數不繁而生民之力自裕矣還之爲弊又有召奸之道何者都會官去來增減之際還上各衙門名色浩繁故停當之多寡分錄各異數爻之增損列書不同唱籌以計十百升合徒致䀭亂吏輩之舞弄專由於此今若以軍資倉常賑倉各營穀名色置之而已則其於穀簿之考閱實爲便簡而亦足爲防奸之策矣今此軍保還穀之外背理傷道之事固非一二而吏輩奸猾之習各司情債之費亦有所剝割民命則不得不竝陳於今日矣蓋列邑吏胥長在官門元無衣廩之劃給而專以操縱刀筆弄幻文簿爲瞞上欺不之活法若其雄府大邑則所謂通印放子之類各有保人軍額之見縮多矣倉卒庫直之輩潛奸糴政還穀之負逋必矣官府旣設則雖不可無各該所掌之吏而至如煩宂名色不可不一竝減削臣謂隨其邑大小定其吏額數使不得違越宜矣所謂各司之費者磨勘之債求請之應責出無處大邑則或有民庫之用官廩之餘故雖得以補塞罅漏而殘邑小縣則官不減廩吏無所出一年數百金酬應其將辦得於何處願量其邑力分其定數以作永定之規焉夫農者生民之本而農政之最關者堤澤防洑是也舊制則自堤堰司申飭而此法久廢專不修治或多冒耕而廢堰者或有頹棄而不防者旱年之乾沒水年之沙覆烏得免乎臣請自今一遵舊制自本司嚴飭各該邑每當春初另加疏濬防築之功俾有實效焉敎化之根柢莫先於儒術緩急之經緯惟在於武備而伊來文衰武弛鄕無警俗之善士邑無勵衆之師律臣願使列邑選士入之校宮講明經術硏窮義理讀書則以修己治人之方爲先作文則以輔君安民之術爲義別擇三老之可師者立課程考勤慢使直月直日記善記惡一遵鄕約之規而四五儒生輪回居齋果能明習經術者一依公都會入格數縣陞之於巡營樂育齋巡營擇而陞之太學試其才以備採用則不待鄕薦道薦而野無遺賢矣至若武備則昇平世久民不識兵哨隊之長不解申令之節次騎步之卒專昧司部之左右何責其旗幟方色之看候金鼓進退之聽準乎臣請一依京軍門例擇軍校中可解兵書者設置講武之所限定給料之窠擇其久勤另如褒賞則臨陣坐作之節應賦奇正之法自可講明且以五年或七年一次赴操合以列陣則上下之紀律自嚴內外之敎鍊自明如此則濫費自消而緩急可用矣臣於本縣事略陳一二愚見而臣之爲河陽時亦見民隱切憫者尙今不忍敢忘卽架山鎭南倉還上也其分俵河陽之穀合米太不過六百餘石而邑例無論四窮一從人口磨鍊而邑之距倉百里也三大峻嶺動費七八日故春之受來也每戶斗升之分猶不當來往之資冬而輸納也元耗精實之備倍功於本縣之納而雪天氷程男負女戴攀崖捫壁趁限而納人畜俱病貧富同困一里之逃者或八九戶一面之逃者通爲四五十戶此所以慶山前縣令之周旋營門以除慶民南倉納還之弊者也臣竊伏念營門之分俵南倉者加錄於本縣平倉使之受食前日之受於南倉者略略分排於山城下附近邑民則六百之數在三四邑別無濫加之患在河民可除無窮之弊矣批以是日陽至之日也昔我先朝特下至日綸音詢及便民之策時有詞臣詠其事於帖詩予則未能追踵垂綍之至意使斯民困而阻飢怵然竟夕無以爲心爾章際到備說民隱爾邑卽蕞爾十室縱使捄得一半分痼瘼豈足爲有無輕重而得寸亦寸猶賢於虛度是日諸條竝付廟堂卽令的確回啓莫或有塞責之歎其中十邑移來軍總四十餘名還屬近於移疾特許除減所謂物膳硫黃營鎭募屬等案外勒微者竝行査汰大抵田功之於水利利且博哉荷臿決渠衣食億萬古今通然之道豈使白公專利觀於碧骨合德恭儉等堤已然之設始餘可類推近日籌謨十之七八在此一疑另當更加留意附陳前任河陽時民事河與漆等是龜玆何可一靳一施所請許之兩邑恒窠非殘蔭卽冷弁而適逢侍從之倅在邑民爲回顰之機所以拔例措處也
정조 22년 · 강
召見藥院提調李秉鼎副提調韓晩裕于誠正閣
정조 22년 · 목
政院以秉鼎等爲承候來待啓稟敎以大臣閣臣承候除之未及下敎於藥院而卿等旣入來矣入侍
정조 22년 · 강
命此後印書時逐其某卷某張詳錄準閱文臣及校正唱準以下諸匠畢役後從其錯誤論罰科罪
정조 22년 · 목
檢校直閣沈象奎啓言今番新印杜陸律分韻錯誤夥多監印諸文臣所當論罰而其錯誤處之誰所準閱旣無籍記之事不得一一追査指名請勘至如唱準人及守欌均字印出諸匠謹考大典通編勸將條有每一卷三字以上誤錯則竝削仕之文而削仕在渠輩別無懲警之道爲先自內閣別樣科治此後則每當印書按日成簿逐其某卷某張詳錄準閱文臣誰某及較正唱準以下諸匠姓名以爲畢印後一通査考從其錯誤多少以爲論罰科罪之地恐好矣從之
정조 22년 · 강
遞差承旨李海愚推在院諸承旨仍命耽羅人齊到後令該房承宣給回糧於闕外回奏
정조 22년 · 목
敎曰貢果領來耽羅子弟令該房承宣招問島農與民弊當依例往至敦化門宣問雖欲取便出坐延英門擧行事體當然何敢偃處直所有若私自酬酢之爲者寧有如許道理其所入稟尤爲煩屑當該承旨爲先遞差在院承旨一傡推考待追到人齊到竝令該房給回糧於闕外後回奏
정조 22년 · 강
以李肇源爲承旨前望也
정조 22년 · 강
召見嶺南句管堂上李時秀于重熙堂
정조 22년 · 강
遞承旨李書九洪義浩以蔡弘遠鄭尙愚代之尋遞弘遠及吳泰賢以洪義榮鄭東觀代之竝前望也
정조 22년 · 목
弘遠違召泰賢不爲仕進也
정조 22년 · 강
命濟州舊還捧三分一奴婢貢減一斗男丁大同米減一升竝依狀請施行
정조 22년 · 목
該牧使曺命楫狀啓以爲本島三邑農形夏旱秋澇各穀受損八月以來雨暘調順霜信又退萎者損者稍稍生新如期就熟言念初頭雖是望外但屢經災損之餘略有優劣之別粟稷稻租最爲成實豆太木花爲次木麥爲下而本州之七十八洞里內稍實五十五洞之次二十三洞大靜之二十二洞里內稍實十三洞之次九洞旌義之三十七洞里內稍實二十五洞之次十二洞其所謂之次稍實無甚判異間或有此遜於彼彼勝於此雖不可謂以各穀之均熟統而論之則優爲樂歲故分等一款不爲擧論諸般事務之可以措處者開錄于左謹依已例一邊馳啓一邊擧行令廟堂稟處一當此民力之稍紓各年舊還不可全數仍置而見今捧糴在卽如待廟堂分排關擧行則勢將晩時故就其最近條中限三分一捧上一各寺奴婢身貢乃是將士支放之需每口二斗米收捧雖是定式一室之內應貢者或至三四口或爲五六口則貧殘奴婢等處如例準徵實有所不忍者故援據近例減給一斗一男丁大同米每口五升捧納以爲營邑排朔之資而亦難準捧各減一升一軍兵習操因備邊司啓下關姑爲停止而至於逃老故雜頉之類嚴飭各該邑使之一一塡充待明春從附近哨司鍊敎以近爲三南民事用心之餘島農能得食實爲島民萬幸稟請諸條不過年例擧行竝依狀請施行事分付守臣
정조 22년 · 강
召見時原任大臣閣臣禮堂于誠正閣領府事洪樂性判府事蔡濟恭左議政李秉模右議政沈煥之檢校提學鄭民始原任直提學徐浩修金載瓉直提學徐龍輔原任直提學鄭大容直提學李晩秀原任直閣南公轍李始源檢校直閣沈象奎檢校待敎李存秀禮曹判書趙尙鎭參判李祖承參議尹行元
정조 22년 · 목
大臣率禮堂請對也○樂性曰亞歲已過新年將屆元子宮封册之禮將於今日得請矣濟恭曰溯考國朝故事封册之典皆不踰十歲明年則元子宮睿籌恰滿十齡滿廷臣僚八域民情莫不攢手屈指顒俟成命之卽下矣秉模曰此非臣等所可强請者惟願亟擧縟儀以副億兆之情焉煥之曰封册之典卽歷代帝王家常行之禮而以國朝故事言之則明年爲應行之年卽賜兪音尙鎭曰此是一國同情之忱臣是禮堂惟俟盛禮之亟擧矣民始曰每年此日之仰請者卽擧國臣民同然之請群情莫不顒待矣予曰卿等之請固應如此而予意則名號旣定之後封册之少緩亦無所妨矣樂性曰遲遲之聖念臣等亦有所仰認者而此是國家莫大之盛典遲待今年尙云晩矣豈可又踰明年不以副億兆臣民顒祝之情乎予曰古人云冠而字之所以示成人也而冠而册之則成人之道爲尤備昔在列聖朝冠禮册禮未有兼行之時故訓書之授常在於冠禮之日今若稍俟冠加之年以訓書兼受册命之賜一以爲遵列朝之故事一以爲除繁縟之儀文豈不美哉夫冠禮大禮也卜日夙戒及夜而后禮成儀章節次至爲繁密故每當沖齡難於備禮今則雖異於沖齡而猶不如差待稍長之爲尤好矣廟謁之禮姑未及行故亦不得見于眞殿若冠册諸禮同時兼行以見于廟以見于宮以見于先聖則此正所謂行一物而三善皆備者卿等今雖縷縷爲請而予意則如此矣濟恭曰冠册之禮若欲兼行則雖明年亦豈不可兼行乎予曰明年卽我先朝親執耒耜躬耕耤田之歲亦豈非嘉會而過明年以後亦有國朝慶辰回甲之年自有如期而符合者非擉明年爲然矣濟恭曰聖敎中以冠禮儀文之繁密爲敎臣於禮文素所茫昧而凡其有屬於繁文瑣節者則恐合稍節矣予曰王朝之禮與士禮異必也參用古禮而冠禮則其禮尤重故別立賓主始醮而行三加之禮朝見三殿親受訓書儀章節文之間雖似繁縟而皆是不可廢者矣樂性曰今日求對必欲準請乃已而若又過明年則群情豈不泄菀乎濟恭曰縷縷下敎雖出於愼重而人情無異於聖凡惟我慈殿慈宮欣愛嘉悅之心豈不以封册之太遲爲悶乎予曰殿宮之心亦與予意無異予之愼重於此事卽亦仰體慈意也煥之曰是禮也卽列朝令典之所已行八域臣民之所蘄祝豈可又踰明年乎濟恭曰名號雖定而必亟行封册然後儀章煥然僚屬咸備蚤敎論之意實在於其中此不容一日可緩而今年若又未得準請則將何辭以諭於中外臣民乎予曰無論冠禮與册禮差遲一二年是卽遲遲又久之義夫封册之典大禮而册封之備禮者常罕蓋以列朝封册之歲多在沖年以前而亦未嘗有幾歲封册之常例故肅廟朝封册之禮則在於七歲始行册命親受之禮而近五十年御極太乎安樂無疆惟休垂裕後昆予之受册在於八歲而祈永之本亶在於是肅廟行之於前惟予繼之於後今此慶禮比予又差晩則豈不愈晩而愈好乎予所愼重於玆事者於禮於義少無可疑苟使古大臣體國者當之則必當將順之不睱矣濟恭曰此非獨臣等之心爲然卽中外臣民之心也亦非獨臣等之言乃以中外臣民之言仰達者也雖使古之大臣如韓當者當此時亦必如臣等之所請矣煥之曰聖敎縷縷亶出重愼之至意臣等有不敢更事煩陳而近來講學廳僚屬多在外職開講之時常患不備此爲可悶矣予曰今日亦欲開講而日寒猝緊諭善以八耋老人難於冒寒入來故不得開講而諭善雖不得入來僚屬之獨參講筵似無不可雖以春坊官言之賓客不備之日則上下番亦有進參講席之例此可爲旁照矣予曰右相出仕後未經賓對乎秉模曰然矣予曰大臣之初筵擧條蓋是近例自在經幄至升卿月苟有可言隨事獻替何待甌卜之初而必於肅命之初筵成出許多擧條甚至於袖中笏記有若臺臣傳啓之樣此豈非謬規之當革者乎右相初筵陳達深爲得體自今革其法以此載之政府謄錄使後承之入相府者知古例之不如是可也大抵擧條云者卽擧行條件之謂也古則注書所綠之草册筵退後卽爲啓下承旨抄出其當爲擧行之條件頒示於朝紙故所謂擧條例不過數三行至於擧條批旨承書讀奏之法則始自先朝丙戌以後蓋緣史官之多未能諦聽上敎慮有錯誤仍而讀奏遂以爲例矣近來則擧條便成一大文字如錢穀甲兵之不得不詳悉者固宜詳悉而至於微官庶僚細事疏節之陳稟者輒敢以剩語瑣說有若對策之虛頭張皇論列無難書納此亦朝廷不尊嚴之一端矣
정조 22년 · 강
命以關西錢各衙門所納者二萬五千兩許貸於靑布廛人
정조 22년 · 목
左議政李秉模啓言向以都下帽子廣布之道奉承筵敎而聞該廛人情願無論其衙門納關西錢二萬五千兩許劃則貿取帽子百隻於灣上回門散賣都下後趁明年四五月備納元錢於該衙門此不過通行換錢之例而在該衙門旣無所損在帽子廣布之道自可有效云請以此分付於關西道臣及灣府以爲及期區劃依數貿遷之地予曰右相之意何如右議政沈煥之曰帽廛人願貸關西錢之說臣亦聞之與左相有所酬酢別無異同之議矣秉模曰僚相旣無他議請依此分付從之敎以都下民人之本卽貢市人而靑布廛人卽市民中一也聞其市業不可不自公助力曾有屢加軫念之擧今番詢問之後尤不可泛視關飭箕伯灣尹俾有助力之實效
정조 22년 · 강
命幼學元最鎭依例加資
정조 22년 · 목
左議政李秉模啓言五子登科者之父啓聞加資載在大典通編矣幼學元最鎭子永龜永麟永象永駿皆登武科永麒又蒙武科直赴之典其父最鎭請依法典加資從之
정조 22년 · 강
命元子僚屬因事坐罷者雖於未敍用之前入參講席仍命以金羲淳宋稚圭差元子僚屬
정조 22년 · 목
右議政沈煥之啓言元子宮勸學實爲天下萬事之本臣嘗屢陪講席睿質岐嶷英音洪亮發問疑亂宿儒猶窘於應對敬攝威儀莊士咸頌其天成格致誠正之學已立基址天人性命之原何難契悟近日講官員少輪進數簡其於朝夕與處薫陶切磋之方恐或有間斷之時正須敦召林野之賢博選端嚴之士頻登講席如伊川所謂親賢士大夫之時多則尤宜有裨於睿學而且講僚與他官職有異雖或因事坐罷者亦使之如例陪講然後可無輪次苟簡之時矣從之敎以勸講之任豈下於試製而僚屬之稱且與官職有間雖有未及敍用之人依應試應製及編次之役赴公例使之隨付軍職輪回入參講席煥之曰前郡守金羲淳早解經義飭躬端雅向來左相已提奏於筵中而前參奉宋稚圭以先正之孫學問有淵源湖中士望方菀然矣以臣所聞此二人宜先以僚屬差下使之輪陪講席似好矣從之
정조 22년 · 강
命濟州唐金橘依近例減數薦獻
정조 22년 · 목
禮曹啓言卽伏見濟州牧使曺命楫狀啓則宗廟景慕宮薦新唐金橘所結只爲十九箇故謹援已例上送于禮曹以爲稟旨進獻事爲辭矣在前如此之時有減數薦獻之例今所封進數雖些少請依近例薦進允之
정조 22년 · 강
賑恤廳以耽羅人回糧分給啓
정조 22년 · 목
該廳啓言濟州進上領來人三十四名各米三斗分給
정조 22년 · 강
兵曹以軍堡軍士朴鳳近等處木綿去核題給啓
정조 22년 · 목
該曹啓言謹依下敎薄衣軍堡軍士朴鳳近等五名處各木綿一匹去核二斤題給
정조 22년 · 강
吏曹以元子僚屬金羲淳宋稚圭抄啓
정조 22년 · 강
命備局曹司有司堂上未付軍職者賓對籌坐時草記付軍職著爲式
정조 22년 · 목
敎以備局有司堂上李書九令該曹口傳付軍職○敎以備局曹司有司堂上之未付軍職者此後賓對籌坐本司草記付軍職事定式
정조 22년 · 목
承旨韓晩裕啓言日前黃海監司李義駿以海州判官鄭述仁追後論勘之意馳啓矣今以謄錄有據請勘勿論之意更爲馳啓一事兩啓事極未安請該道臣推考該判官罷拿分揀有旨祗受狀啓今旣來到此狀啓則還下送從之
정조 22년 · 강
命漂人領付時切勿排站交付使行後勿爲例付盛京仍令三使臣各別看護領至北京
정조 22년 · 목
宣傳官尹敏東狀啓以爲臣領率漂人今月十五日至載寧郡石灘漂人中劉八猝發食滯之症使譯舌問其病祟則渠之所答自來素症云試以相當茶屬症勢少差仍爲前進行到鳳山郡銀波站劉八所告內病雖少差腹中尙有不平之氣姑留調攝似好云故仍爲止宿連施相當藥物則果爲怏差十六日領率發行仍向前站敎以前此飭諭何如若能審愼緩緩率去則豈有得病之事此後雖日行二三十里或滯留一兩日切勿排站雖於交付使行之後勿爲例付盛京仍令三使臣各別看護領至北京拔例便宜一依筵敎擧行事回諭以此有旨亦令三使臣見之
정조 22년 · 강
命監印文臣權晙曺錫中施以不敍之典
정조 22년 · 목
敎曰名以監印有此做錯當該文臣權晙曺錫中施以不敍之典
정조 22년 · 강
大護軍李敬懋陳疏請訓局新造般隻依舊例許劃稅穀載運仍陳病狀乞遞將任賜批
정조 22년 · 목
疏略曰臣前月賓對以本局水下般事敢陳下詢大臣處之之請大臣以新造般回泊錄案後近道優厚邑劃給載運之意覆奏蒙允而緣臣耳聾不能諦聽認爲臣之所奏得蒙允可矣退聞大臣之言始覺其裒如充耳莫能悉暴之狀惶隕恧蹙無地自容竊伏念陰雨之備水陸無間一帶漢水控八路輻輳之勢而公家管般只有訓局十隻之數設置本意諒非偶然蓋其新改造間如値限滿之年則每於冬初報備局發關知委於統營及湖左水營造成於三月之內仍卽許劃該地方附近稅穀俾爲登時裝發而受其船價準納造船時所入之費於當該造給營門此其不費一文公貨長待十隻巨艦之良法矣今以船人一二臭載之患直歸之於造謀故敗之科無論新造與改造使不得裝着一包穀徒手空船來去數千里之間然後始乃許裝則造船之費從何辦出而晩時裝運獨豈無臭載之慮乎船人奸弊雖不敢質言而船上什物卽不過帆竹橋板等木物而已則船材許䂨時宜無不備之理碇索帆席之費顧何足爲逋負稅穀終至故敗之端而必於錄案後方可以防其奸乎今若依舊例造成船隻後劃給稅穀仍令地方官點視隨船諸具量定到泊日子枚報臣營以爲憑信之地則豈不愈於上京錄案之徒勞無益乎乞令廟堂稟處俾古人經遠之謨無至緣臣而毀畵焉批以疏辭許令廟堂稟處卿其勿辭調理行公
정조 22년 · 강
命漆原軍總除給及河陽城餉移俵事嚴飭道臣俾有實效與漆原還弊措處形止竝爲狀聞京外情費中近年創出名色及京司科外求請另加禁斷堤堰修治之方更飭諸道着意擧行
정조 22년 · 목
備邊司啓言觀此漆原縣監朴命燮疏本則其一陰竹等邑移俵之軍還屬各該邑巡營募軍物膳軍及統營硫黃軍一切革罷其他私募各保人之投托營鎭者亦令沙汰事也移來軍總之除減案外募屬之査汰已有成命申飭該道卽速擧行而移來軍額原疏中初稱四十七名再稱四十五名殊涉不審該縣監推考更令道臣詳細査櫛從實數除減後當初各邑移送之某樣名色所屬衙門竝爲區別以報之意一體分付其一本縣還穀每年耗條一依詳定例作錢穀簿則以軍資倉常賑倉各營穀名色置之事也穀多之弊惟當量其戶數平其分留使民不受病而已耗條之每年作錢以補經用不但有乖於常法年事之豐儉不一穀總之贏縮無常則逐年減耗殊非足食備豫之道雖以本道一二邑已試之事言之行之未幾穀簿漸縮歉歲分糶反患苟簡不可以一時彌縫之策更啓日後狼狽之端此則置之令道臣親執該邑穀簿或移轉穀少邑或換劃半留穀期於蘇捄後狀聞還餉名色之繁多莫近日若衙門合錄實爲捄弊之要道而事係更張姑難徑施於一邑待諸道文簿之修正講究便宜亦爲從後稟處其一列邑吏胥定其額數事也外邑吏額俱有定數昭載國典一遵法式汰減宂雜自是道臣邑倅之責不必上煩朝廷有若創出新例者然先自本邑參量存減以爲他邑慕效之地亦令道臣以時察飭其一各司磨勘之責求請之應分其定數事也錢布上納文簿磨勘之時京外吏胥之憑藉誅求其弊多端而一開謬習便成常例至於京司之各樣求請尤係科外流來已久者雖難一切革罷而亦不可因循襲謬以貽民邑之弊而今若量其邑力定其分數則事面反涉未安各司情費中近年創出之名色赴燕使臣外京司科外之求請爲先另加禁斷之意自本司分付於各該司及上納衙門俾無如前犯科之弊其一堤澤防洑另加疏濬防築事也務本之政莫過於興水利而每年申飭徒歸文具奸民冒耕視作常事在前蒙利之堤堰到處堙塞不可不嚴立科條另行修治況今民習趋便專尙移秧而頻歲旱乾輒致歉荒有備無患之道尤當盡心講究爲先更飭諸道着意擧行亦自本司考察勤慢期有實效其一選士明習經術者縣陞之於巡營巡營擇而陞之太學事也鄕擧里選三代之懿規作興譽髦奬拔人才捨是道則莫可疏中所陳正爲循本之論而我朝用人雖尙科目學行之薦剡遺逸之搜訪未嘗不傡行於其間況今鄕禮合編之頒行諸道亶出於化民成俗之至意則以嶺南人士之府庫亦必有聞風而興起者雖不別立新制隨時採用自有其路疏辭今姑置之其一擇軍校中可解兵書者設置講武之所農歇之暇自本邑每朔一聚訓以陣法事也春秋行操詰戎之大政而營閫之臣不善董飭反使赴操軍兵徒有往來之勞少無鍊習之效在古人安不忘危之道誠可寒心而若以軍民之些少貽弊傡與循例操鍊而一味停閣付之本邑只令每朔訓習則其爲有名無實必將倍甚於前日挽近以來頻値歉歲行操絕罕而每以官門聚點替行則修飭器械申明節制正是邑倅之責苟欲擧職不待別般定式可有實效此亦置之其一架山南倉還上分俵河陽穀分排於山城下附近邑民事也城餉移俵特命許施在河民誠爲大幸而減此增彼之際不無移疾之慮嚴飭道臣計其程途之遐邇量其戶數之多寡從便分排俾無他邑貽弊之意請一體分付從之敎以漆原軍總之除給河陽城餉之移俵出於爲殘邑蘇殘之意嚴飭俾有刮目之實效擧行形止與穀多措處形止狀聞事分付
정조 22년 · 강
宣惠廳以麟坪大君墓所碑閣物力輸送啓
정조 22년 · 목
該廳啓言麟坪大君墓所碑閣營建及碑石竪立等節自該道着實擧行後所入物力以儲置米會減而凡係擧行問于本家一依其指揮施行之意發關分付矣卽接京畿監司李在學所報則以爲碑閣營建之役纔已告訖所入物力價錢九百四十一兩七錢九分以儲置會減至於土役丹責因日寒將待明春爲之而此則自本家欲爲擔當擧行云
정조 22년 · 강
行諸承旨持公事入侍于誠正閣召見春秋館堂上李書九
정조 22년 · 목
書九以實錄曝曬鼎足山城出去也
정조 22년 · 강
命馬馬海土卒李汝節令道臣捉致上送後依臺啓施行
정조 22년 · 목
因憲府前啓敎以李汝節事屢下亟停之命而一味爭執反與浮於汝節者無輕重之別豈不有關於刑政所請律名卽拿問以後事爲先更卽拿來覈實而名編軍伍不可下送府肄令道臣捉致上送兵曹然後依臺啓施行
정조 22년 · 강
命康津囚梁道孫金莒實等獄事令本道別定査官嚴加鉤覈忠州營將崔重敎不法之事令道臣嚴覈仍令該府照法勘斷
정조 22년 · 목
正言尹㴠啓言康津縣居梁道孫兄弟素以武斷之流恣橫鄕里而因其使役婢之逃躱勒奪婢夫之正妻壓良爲賤仍又搒掠婢夫無所不至婢夫飮毒自斃則道孫乃以家貲厚賂本倅之嬖妓由吏及面任里正俾不得發狀又本縣餘鼠島船漢金莒實素稱饒居而與泰安金姓人同船出海始因言詰終至於推擠海中仍爲致命及其里任之發告莒實亦爲行賂於嬖妓由吏致使獄案一變發告之里任至被誣告之罪此等獄情俱係幽鬱之大者而反爲妖妓猾胥所舞弄請當該道臣爲先從重推考更令本道別定査官嚴加鉤覈俾幽冤洩而王章伸焉營將之任鎭營列邑戢捕賊盜不輕而重忠州營將崔重敎從前居官已多負犯而及叨見職又不知懲今春湖西穀價稍踊則一年廩俸先期作錢盡歸私橐抄出境內富戶差定校任日用官需使之專當或一月而更半月而遞仍又多出差帖分送外村潛蹤衙客厚捧其價闔境唾罵傳說狼藉此等之類不可置之官守之列請令道臣嚴加覈實致之王府照法勘斷批以康津兩囚事果如風傳前此勤飭之意果安在哉爲先依啓崔重敎事依啓
정조 22년 · 강
施卒知事鄭昌順隱卒之典
정조 22년 · 목
敎曰今聞重臣鄭昌順卒逝云係是輔國正一品向筵下敎之後欲待銓曹之擬職今焉已矣弔祭等節依例擧行事分付
정조 22년 · 목
以南履翼爲獻納曺允大爲刑曹參判元樂象爲外營部將初仕也
정조 22년 · 강
命未下直閫帥明日辭朝
정조 22년 · 강
命元子僚屬金羲淳宋稚圭口傳付軍職仍令稚圭斯速上來
정조 22년 · 목
講學廳啓言元子宮僚屬前郡守金羲淳前參奉宋稚圭時無職名請令該曹口傳付軍職允之又啓言宋稚圭時在懷德地云請使之斯速上來允之
정조 22년 · 강
命外營新設將官考績依別單爲之而五屬邑將領考績之制內外使相議定式
정조 22년 · 목
敎曰依此別單爲之而又或不足則以未差懸錄於啓本五屬邑將領之秋冬兩等考績番番齊會實爲弊端今番則無異令前似當勿論雖於此後當有簡便之道與內使相議定式奚特城將而已當依諸道通行之規旅帥隊正等亦當磨勘而此乃五衛遺制諸道異例或書勤慢或書上中下此亦一體相議指一定式事下諭外使
정조 22년 · 강
命寧海囚申思良減死定配
정조 22년 · 목
刑曹啓言寧海申思良獄事發遺本曹郞廳問議于疏決時未獻議大臣則右議政沈煥之以爲獄案情有可議而法無可求夫斷以法者經也論其情者權也權而合經惟聖人能之非衆人之所敢與也噫殺之於俗吏之所活而活之於俗吏之所殺者古之士師亦有行之者而今之執法則不可援而爲例然則折此獄於情法重輕之中者惟在天地造化之權云矣大臣之議如此請上裁敎以法者天下平也廷尉當是則人主有不得低仰此獄則詞案旣具囚款畢輸檢狀道啓曹讞廟議衆口同辭三尺難屈朝家於此亦何必起疑於不當原傳生於必可死以帝曰宥三字爲一副斷獄之權度而今夏判辭首擧呂刑之五辭單辭末言士師之如何句當不但爲情法輕重之間夫刑者所以弼敎敎化不立則刑法不中國朝敦尙風敎委巷襏襫之匹夫匹婦一與之齊終身不改或有雖氓蕩女未沾江漢之化忍作溱洧之行則輒皆不齒鄕隣沒爲公賤爲其父母舅夫者見其壞倫紀而玷門戶私心憤恥誓欲一洒往往不待奸所不暇官卞分外讎人逢場擅殺在法則固所難赦其情則有足觀過況一種媒合之類出沒閭里招誘善良使斯民夫不得保其妻舅不得育其婦狐媚倀導情理絕惡論以王政殺亦無惜大抵思良之婦天馹固奸之矣天馹之奸申女實媒之矣以思良爲子之心豈不欲甘心於天馹而推天馹作奸之本又豈非紹介之申女乎思良之刺申女乃所以刺天馹則奸夫與非奸夫元不足較絜未嫁女被人强奸其父母毆殺其人律杖一百思良之子病聾癡蠢金女無異未嫁舅姑卽亦父母替子捉奸人情則然杖百減律法例可援則媤父與本夫又不當區別周禮五聽辨其不直而思良之滿腔熱血一劍洩憤挺身吐實視死不懾足可爲原恕之端而秋堂則以爲活一思良使幾思良玩法而予則曰償一申女使幾申女敗俗玩法之罪小敗俗之弊大於是乎敎化爲重法律爲輕古人所云率乂于民輔其常性刑罰之精華者政謂此也思良身特爲減死刑配以爲敦風正俗刑期無刑之一助
정조 22년 · 강
詣璿源殿展拜仍詣景慕宮齋宿
정조 22년 · 목
具遠遊冠綘紗袍乘輿出永淸門至明政門降輿乘輦出弘化門由梨峴至宮大門外降輦乘輿至齋室門外降輿入齋室改具冕服詣版位展拜陞詣宮內奉審還入齋室改具遠遊冠綘紗袍詣省器位省器親押香祝詣省牲位省牲行肄儀還入齋室
정조 22년 · 강
命以今初六日展拜毓祥宮仍行酌獻禮
정조 22년 · 목
敎曰曉拜眞殿仰想先朝聖意今月初六日行禮豈可闕爲乎歲初及季春應謁之朔今年皆未爲之今初六日毓祥宮展拜仍行酌獻禮以此該房知悉
정조 22년 · 강
召見判府事蔡濟恭左議政李秉模右議政沈煥之于齋殿
정조 22년 · 강
右議政沈煥之請施韓鍮褒錄之典以仰遵辛卯下敎不可煩諸文字之意諭之
정조 22년 · 목
煥之曰故儒生韓鍮之丹忱勁節尙爲國人之所憐故相臣尹蓍東初登前席有所建白者噫聖王之御世其政莫先乎崇義奬節臣謂如鍮之草野忠義亦宜加以褒贈之典錄用其子矣予曰先朝辛卯下敎以爲此事不可更煩文蹟在今群下之道雖或有此等議論而煩諸文蹟則有所不敢矣
정조 22년 · 강
命故承旨任瑋贈一品職今日政擧行不待諡狀當日議諡
정조 22년 · 목
右議政沈煥之啓言明義一部書卽今代之春秋也敍典秩禮之在是命德討罪之在是蓋其義之大者炳如日星之高其旨之奧者婉如絲髮之微所以揭訓一世垂法千秋者也不讀是書則何以知事君而立朝廷也又何可名以士而行乎州閭也哉年來此書之束閣久矣由是而亂賊不討名義不章臣所以凛然寒心者也苟欲明義理而作士氣宜先從節義之士而褒奬之以聳頹俗以樹風聲今値本宮大享之夕敢此仰達故承旨任瑋有卓然之節而至今幽沒未著于世臣之所嘗慨歎者也瑋以昔年宮官當溫幸時爲隨駕承旨偏承異渥臣不敢畢陳而及其後二年出宰湖邑自五月二十四日痛哭不食仍以滅性於旬日之內其孤忠特節可謂昏衢之一星千載之下志士尙爲之灑泣其在崇報之道宜贈以一品之職仍施節惠之典矣從之仍敎曰政官牌招開政聞右相所奏於是所是日豈可踰日下批今日政擧行不待諡狀仍令當日議諡事分付弘文館
정조 22년 · 강
命應敎之代以隨駕人差出
정조 22년 · 목
敎以應敎有闕之代今日政以隨駕人中差出待下批牌招先擧行後謝恩
정조 22년 · 강
命直閣之代以當次及隨駕人差出
정조 22년 · 목
敎以閣臣侍臣不可不備員直閣未差之代今日政以當次及隨駕人中差出待下批自本閣牌招察任
정조 22년 · 강
遞校理尹序東副校理沈興永仍命今日政差出
정조 22년 · 목
敎以在外玉堂許遞與未差之代隨駕人中差出待下批先擧行後謝恩
정조 22년 · 목
以徐龍輔爲同經筵故大司諫任瑋贈左贊成以嚴耆爲應敎金履永洪樂游耆新通也朴吉源爲副應敎申絢吉源新通也趙萬元爲校理朴宗京爲副校理趙萬元爲檢詳沈象奎爲直閣象奎徐有榘新望也
정조 22년 · 강
以金履永沈象奎爲副修撰幷前望也尋遞象奎
정조 22년 · 목
敎以玉堂中時帶閣職人許遞今日政差出
정조 22년 · 목
贈左贊成任瑋諡忠烈以趙萬元爲副修撰
정조 22년 · 강
命時囚鄭爀以公罪施行
정조 22년 · 목
禁府以時囚鄭爀杖一百收贖告身盡行追奪功減一等啓敎以以公罪施行
정조 22년 · 강
召見黃海兵使鄭學畊于重熙堂
정조 22년 · 목
履翼啓言臣與吏曹參議任希存爲內外從相避之嫌而銓曹誤擬臺望至蒙恩點格例所拘不得仍冒請命遞斥批以依啓
정조 22년 · 목
因輪對官望筒有是命
정조 22년 · 목
敎曰貢果來到明日仁政殿親臨試取館學儒生待開門待令時刻待齊到只入正時事分付○敎曰挾輦軍金虎門軍餉色入直軍一百名爲之槍劍軍入直軍三十名爲之
정조 22년 · 강
遞總管金思穆黃昇源李魯述以徐邁修沈晉賢鄭觀采代之竝前望也
정조 22년 · 목
因寶劍望筒敎以在外及懸頉總管許遞前望單子入之待下批牌招察任○思穆昇源有頉魯述在外也
정조 22년 · 강
御仁政殿行柑製試官沈煥之金載瓉李晩秀李翊模蔡弘遠金羲淳李勉昇
정조 22년 · 목
具翼善冠袞龍袍乘輿出協陽門入仁政門陞座試官及儒生入庭行禮訖命頒橘柚柑子不爲上來故以橘柚代頒以順風鼓棹徑造三山爲賦題懸題後還內
정조 22년 · 강
行柑製科次于便殿是日未畢考
정조 22년 · 목
右議政沈煥之啓言大提學洪良浩雖云有情勢旣因飭敎行公於都堂錄及他公座而今此親臨試士以主文之人懸頉不進極爲未安請重推從之
정조 22년 · 강
命槐院堂上李晩秀越俸一等改撰咨文各別致察
정조 22년 · 목
義州府尹李基讓狀啓以爲今月十八日未時禁軍李邦績齎奉漂漢人領付咨文二道下來依例査對則一道則無錯誤處追付節使行咨文一道則叢文秀所持物件白三梭布參匹之參字以單三字書塡故依例令使行帶來寫字官高景斌改書參字還爲監封奉安館所冬至使行明日渡江計料而漂人入府日子尙遠勢不得同爲渡江咨文二道待宣傳官到來付送計料敎以咨文如彼不察事未前聞該院堂上越俸一等旣有定式之後堂上不爲査對乎査實草記當有改撰咨文今番則各別致察事令槐院知悉
정조 22년 · 강
命齎咨官尹敏東領付山東漂人於北京行關使臣處落留行中解事譯官與咨官同行首譯待還來自廟堂査聞嚴處
정조 22년 · 목
宣傳官尹敏東狀啓以爲今月十八日領率漂人到平壤府無事準授於平安監司閔鍾顯處使臣渡江日子姑未完定云問於漂人等處則亦以爲難於趲程故依下敎祗傳有旨於平安監司處卽爲治行十九日辰時發向義州敎以何以若是趲程驅去乎爾之所爲萬萬駭然此後着念擧行入栅後老者則某條雇車載去而行中首譯之不爲落留解事譯官以爲與咨官眼同護行之地而公然使使行滯留灣府如許首譯當還渡江後嚴處此意傳于使臣爾則必也領付於北京事回諭○承文院啓言今番山東省漂人入送咨文別爲撰送事命下矣咨文二道更爲別撰正書安寶後別定禁軍騎撥下送于齎咨官尹敏東所到處使之傳致於節使之行同爲領去而若不追及於使行則齎咨官仍爲領付皇城先撰下送咨文及追付咨文還爲出來之意亦爲分付允之敎以招致首譯有下敎者依此擧行似此微事其所不勤如咨文之錯書下送則貽羞果何如乎近來槐院何爲而若是寒心乎使臣處各別嚴關期於無弊領付於北京不必自此滯行而萬一爲其省弊中路逢授則所謂行中首譯栅外彼人所見處當嚴棍三十度西水羅限已身充軍矣觀於使臣狀啓而其不能着意可知使臣何知乎首譯以下所爲豈不無狀行中解事譯官一員事當落留與咨官同行之意措辭爲可豈可只付不識東西之假經歷領付萬里乎首譯待其還來自廟堂査問嚴處後草記
정조 22년 · 강
命羽林將盧尙樞宣傳官減下
정조 22년 · 목
兵曹啓言羽林衛將盧尙樞方帶宣傳官勢難兩處供職呈狀乞遞所兼羽林衛將今姑改差敎以宣傳官減下
정조 22년 · 강
命沿邑極劣米待秋收捧儲置需用餘剩作錢取用事令廟堂票處
정조 22년 · 목
敎副司果金羲淳曰湖邑遞來屬耳本邑及道內民弊之入聞者一一詳陳羲淳曰沿邑之一大痼弊莫如拯劣米之爲甚其所分給不過腐爛幾斗而當其改色收捧也米色精鑿與田大同一般責納之難無異白徵而況在春窮穀貴之時與稅米一時竝督民情尤難若依民穀例待秋收捧以作儲置需用於該邑各樣上下條而大同中儲置磨鍊條竝爲上納如或拯米之數過多亦有餘剩於儲置上下外自該廳間或作錢取用則在國計旣無所損在民情亦似紓力矣敎以令廟堂稟處
정조 22년 · 강
命洪州合德池改築及他道堤堰疏鑿事令廟堂稟處
정조 22년 · 목
羲淳曰堤堰自是民命所關而近來災荒多由於堤堰之不能儲水至於洪州合德堤堰卽湖西一大池也設施之初築堤旣固濬土亦深冬春滀水灌漑隨時故許多野畓得此蒙利今則疏鑿不勤每當小旱池已告涸本倅雖欲改築以一邑之力難於完役申飭道臣知委傍近邑竝力疏鑿後改築堤堰他道他邑之似此堤堰等處一竝待開春疏鑿之意別般申飭期有實效恐好矣敎以今廟堂稟處
정조 22년 · 강
命天安溫陽田稅自該邑裝發事令廟堂稟處
정조 22년 · 목
羲淳曰牙山縣貢進倉所屬七邑皆不免負載轉輸之弊而其中天安溫陽兩邑則大同旣自賃船上納則田稅之屬於貢津者似由於先設漕倉後行大同故倉納依舊未及矯革而然也兩邑田稅與大同依有船路他道例自該邑同爲裝發則在兩邑似爲息肩之端且在貢津倉除減兩邑田稅所載船隻當入之費格軍責應之需飭命廟堂酌量變通恐好矣敎以令廟堂稟處
정조 22년 · 강
命邪學之流付之京外持憲宣化之臣另加照察仍飭鄕老塾師戒之以濯舊圖新之方不悛不率者制之以周官八刑
정조 22년 · 목
羲淳曰明聖學闢異端卽今日之急先務而近來邪學之流日以益熾試以湖西一道言之於山於野其徒寔䌓旣不可一一鋤治又不可任其滋蔓爲今之計恐莫如先下十行之綸布告兩湖之間使各該邑招集民人宣諭德音次又揭榜街巿曉告行旅使染汚之類亦知自新之方若其入山之流亦必招諭安集使之各還其土各安其業使其爲字牧者因行檢摩敎誨之政限以年數時加考察以爲勸戒懲創之道如有不從令不革新者鋤發之誅剪之不少饒貸如此則畏威懷恩將有不期熄而自熄此係國家隱憂之大者故敢達矣敎以以言敎者訟言辭之於化民成俗末也前下飭敎不啻屢勤爲京外持憲宣化之臣者但當明着眼目照察捨經趨詭之輩使其鄕黨長老與夫私塾嚴師戒之以濯舊圖新之方申之以磨仁漸義之道能知名敎中樂地則何辛如之又或一有不焌不率而難乎望於恥且格者告于官長制之以周官八刑亦無不可者矣
정조 22년 · 강
科次貢果頒製試券于便殿取姜應一等十五人賜第試賞有差
정조 22년 · 목
科次訖敎曰貢果頒製居首賦三上一幼學姜應一直赴殿試三上二進士曺錫正三上進士李是銑竝直赴會試三下一進士吳琰三下幼學尹亨東各給二分草三下進士朴大圭通德郞嚴琦幼學韓用鉉各給一分次上進士宋翼淵等各紙一卷賜給
정조 22년 · 강
命故大諫任瑋贈職賜諡事擧條不爲頒布承旨李益運施以譴罷之典
정조 22년 · 목
右議政沈煥之啓言臣頃當閟宮之齋夕有所陳白者蓋以大義理所關不得泯沒者也而況故大諫任瑋事所重何如榻敎已下贈職議諡卽日竝行其所以明義理褒忠節曁聖朝崇報之典可以昭揭日星矣伊時承旨徒以本事之不敢輕易出朝報趑趄因循以致中外之猶未曉然知之以今俗習豈無疑貳之說請當該承旨施以譴罷之典從之
정조 22년 · 강
命言官之以不入於歲抄特敎處分者令該曹歲抄時同爲書入
정조 22년 · 목
右議政沈煥之啓言臣每仰殿下聖德尤盛於容諫一事凡臺閣之論事上自䘱闕下及官師無所忌諱而未嘗不受而嘉之或有言不韙而被斥於當時者亦皆次第甄用未嘗終置於罪籍而其中或有特敎罰名法典之所不載者雖屢經歲抄而該曹不敢循例書入以至閱歲久而未得蒙宥者云宜令該曹卽爲考察竝施疏蕩之典請從今以後此等罪名亦於歲抄時列書入啓以爲處分之地敎以此後歲抄一體書入
정조 22년 · 강
命義州府尹李基讓越俸五等冬至使臣及平安監司推考使臣渡江及有旨衹受狀啓還下送使之改修正上送
정조 22년 · 목
敎曰爲邊臣者朝令之下無論有例無例無大無小隨處竭力奉行之惟恐不及卽職分道理之當然今番灣尹事何其太不知事面寧不該然之甚漂人領去至微瑣事也特下有旨何等嚴重則甘聽譯舌輩慫慂之說旣不能執留一譯又不能備待譯學者邊臣所爲敢若是乎道臣之一味循例謄報使不謹擧行之灣尹無所知懼者亦可謂不審矣使臣渡江及有旨祇受狀啓卽令政院還下送當該義州府尹李基讓爲先越俸五等使臣道臣推考狀啓使之改修正上送又或不謹當該守臣焉逭加等之重勘乎
정조 22년 · 강
命未肅拜大司成牌招嚴飭行公
정조 22년 · 강
遞承旨韓晚裕李肇源以柳焵沈晉賢蔡弘遠爲承旨竝前望也
정조 22년 · 강
大護軍徐邁修上疏賜例批
정조 22년 · 목
疏略曰臣待罪海藩也目見流來舊債最爲一營痼瘼非但破家流離之慘已遍營下其所侵隣徵族之患殆及一道臣乃敢不待稟報徑減數萬債案疏率之罪在所難免且念所蕩之債皆係各樣支放則不可不立代充給而當此經費匱竭之時輒煩朝家尤所不敢爲者故妄生無中生有之計以爲限年彌縫之地始雖自謂之捄瘼終則反歸之生弊到今追思惶汗浹背至於甲寅加糶之不卽還留者竊意此與應留元穀有異則元穀未盡捧之前始先推移捄急未或不可果有所諸般措處心雖出於彌綸跡自陷於妄着莫非自孼焉所逃乎向因道臣論列臣之前後罪狀畢露無餘則固宜重被誅罰而迺蒙聖恩止於薄罷曾未幾何除旨繼下驚惶感泣莫不知措伏乞亟命鐫改
정조 22년 · 강
御誠正閣行抄啓文臣十月朔親試試官李秉模鄭民始徐龍輔李始源沈象奎
정조 22년 · 목
試官率應製文臣入庭行禮訖以牛戴牛爲歌題命詣內閣製進副司正洪奭周三中居首
정조 22년 · 강
行次對于誠正閣召見貢果頒製入格儒生
정조 22년 · 목
予命注書呼貢果頒製居首幼學姜應一新來仍使進前敎曰故相以後初有科甲云可貴矣故相墳上向命除掃今果如何應一曰今則比前爲好矣予曰故相家中向除初仕者爲誰乎應一曰卽臣之兄而今已作故矣予謂左議政李秉模曰信蔘價持難之說蔡判府意見果然不可不聽施所謂海西戶庫錢卽亦勅需也近聞畿內新出之勅穀以其盡分之故大米幾爲半十萬石民之困苦不問可知究其本雖曰常賑穀不關於度支而經用不足則京廳穀物猶可推移況科外盡分之取耗倍增者乎爲經用容手於勅需海西與畿內錢貨與穀物一也兼欲爲畿民息肩與戶判擧條靳許之意異條而同貫筵退後更考畿內勅需穀簿草記區劃可也予曰今此訓將之疏惠堂以爲如何惠堂鄭民始曰造船之法誠有弊端大船所費不下六七百兩而物力則只給劣米五十石分付殘鎭邊將則責出無處勒徵於鎭卒輩及其裝載之後至有故敗之境矣予曰殘鎭誅求必有其弊矣訓鍊大將李敬懋曰惠堂之言似或過矣若至如是則豈可行之於二百餘年乎民始曰造來之時無異赤手此則以訓局威令能得造成若是他衙門則雖欲行之而不可得矣敬懋曰臣疏亦已陳之而造船之道似不甚難矣予曰大扺造船之有弊無弊姑無論松政之解弛莫如近日究其弊源職由造船漕船雖係重政亦豈無闊狹之道耶欲捄松政之弊莫如漕船之減數每以是爲切悶矣言端旣出何以則有釐正之道耶古則封山密茂該鎭優厚雖有造船之事亦無爲弊之端矣近來則童濯之患在在皆然養松之政與惜人才無異而一任解弛是豈成說乎元來天地間只有此數若減一船則養得一船之村若減二船則養得二船之材雖減一兩隻其爲效於松政則不知其幾許株此非一朝一夕之可行者而實政則無過於此大扺漕船之策當初設施豈不好矣而到今爲弊乃反如是此亦紀綱解弛之致也且松政有非數十年內可得長養者目下實政莫過於自公家減其所用諸議以爲如何秉模曰若減漕船之數則誠爲養松之實政而有難造次間決定矣予曰諸堂亦言其便否可也民始曰臣則以爲戰漕通用則可爲減船之道不如是則恐無他道矣秉模曰向以戰漕通用之意有所問議於統帥及該水使而回報未及來到矣民始曰統帥水使亦必以爲不便此等事自廟堂斷而行之然後始可有變通之道矣予曰籌坐時另加講究從後草記好矣予又曰近來武宰事大扺駭然向來統帥狀啓予至今不韙之尹得逵事極爲無嚴兵判須知之勿爲注擬可也雖以今日訓將事言之筵中奏對極爲猥越而日前陳疏係是執藝故不得不批下亦甚煩屑矣予又以左相事爲慨然向來黃海兵使事亦關朝體則副使狀啓過屢日之後始乃回啓而含糊兩端不析是非廟堂之顧籍一帥臣乃如是耶昔唐之貞觀以後專尙武力而李愬以平淮元勳迎見裵度也亦以櫜鞬拜於路左而況我國貴文賤武先朝以前尙矣無論而自丙申以後言之故相金致仁鄭存謙爲大臣時爲將臣者亦不敢懸病此訓將每每懸頉豈不駭然之甚乎將臣設有實病如以裹革爲心則爲敢如是乎此後則切勿以將臣之懸病爲言也予於近日每事含蓄而此等處亦不得不言矣且惠堂之言雖或過矣訓將之相與爭執有損朝體今又以蒙允之事屢次提奏豈不可駭乎故將臣金聖應每登筵席恂恂慄慄若其稟性剛柔人各不同而朝體所關寧不可顧非獨將臣爲然筵臣之相與酬酢皆有格例而近來入侍承旨若與宣傳官言則多不知酬酢之例此亦有關體貌矣至若注書宣傳官輩若有奏對之事則例因承旨轉達而今則無難直奏此皆紀綱不振之致卿等須思挽回之道也秉模曰誨責之敎節節至當此皆臣等之責也予曰智仁勇三者廢一不可若於勇字上用功則須尙武力然後可爲尊朝廷之道矣且以臺諫事言之在昔先朝時則每於言官之登對也導之使言和顔色而受之開納之聖德至矣盡矣臺臣陳啓之際擧皆手慄誠以袖中之啓所關莫重故也唐太宗神彩動人群下震懾而近來則臺臣體貌亦漸解弛殊可慨歎古人有爲君難爲臣難之語難字之義與苦字相隨苦字之義亦與勞字相隨而古語云愛之能勿勞乎愛之之極亦至於勞則苦之爲勞理所必然凡於事爲無論鉅細剖析分明不差毫釐然後方可謂之苦苦之之極其中自有無限滋味必於苦字上着力做去好矣秉模曰伏承聖敎臣等敢不竭力奉行乎予曰近來戢盜之政果爲如何秉模曰外邑治盜之政近甚疏虞數十成群恐喝劫掠之患間或有之云矣上護軍趙心泰曰此似由於營將不得行號令之致也蓋鎭校譏詗雖或有爲弊之端近來則無論作弊與否竝爲見防於守令臣意則自廟堂更爲行會一付之營將以爲責成之道恐好矣予曰大臣以爲如何秉模曰臣意則以爲莫如申飭守令自其地方治戢之爲好矣且所謂盜徵幕之法亦好矣而近來則不爲一一構置云此亦申飭守令使之着力擧行好矣予曰欲飭外邑當自朝廷先自京廳恪勤供職然後方可以考察外邑之勤慢矣諸道句管亦皆登筵使之嚴飭營閫若有營將之不謹擧行者則以是考績考績之後亦爲隨現登聞也其所不謹者若或匿置則營閫之臣當任其咎此意亦使知之也忠州査事催促爲可而該帥臣之置如許營將於管下而不爲登聞者亦甚駿然矣
정조 22년 · 목
左議政李秉模啓言今日次對備局堂上李益運初不懸頉單子入啓之後不爲入來請推考從之
정조 22년 · 강
命安東春陽面移屬奉化縣事置之
정조 22년 · 목
左議政李秉模啓言奉化縣監蔡弘直上疏批旨春陽面移屬事令廟堂稟處事命下矣春陽一面卽安東故家世族之所居而大小之邑各有定界順興之請劃安東地猶有說焉而亦難輕議況此奉化尤無可據疏辭置之該縣雖小素稱地僻民淳易於爲治近來諸弊層生此未必專由於地小亦係官政之如何請以此嚴飭從之
정조 22년 · 강
命陽智縣監兼帶御營兼把總而權減其禁衛兼把總之號
정조 22년 · 목
左議政李秉模啓言始興縣令乃是御營廳兼把總而今番華城節目中以甬道協守衛將啓下矣御營兼把總以陽智縣監移定而陽智縣監雖曰禁營兼把總禁營之數稍減則不必置左右道把總陽智之禁營兼把總名號請始權減從之
정조 22년 · 강
命海西所在鑄字價米劃給訓局之代自均廳就訓局移劃錢中準此數歲送內閣丁巳耗條未及作錢之數亦竝除送
정조 22년 · 목
左議政李秉模啓言海西所在流來鑄字價米耗條一千石革罷之代自均廳就訓局移劃錢中準此數歲送內閣元穀劃給訓局作錢取用之意覆奏行曾矣卽見該監司李義駿所報則以爲謹依批旨革罷鑄字價米名色後元穀及丁巳耗條竝一萬一千石盡付半分條而今此訓局所劃一從今年分還之數耗穀五百五十石作錢以送乎如準今年耗條一千石價三千五百兩之數又竝昨年耗條作錢則不得不就元還中劃出而自本營不可擅便爲辭鑄字價米名色已爲革罷則此穀永屬訓局而當與兼料米一體作錢歲以爲常矣昨年耗條未及作錢之代亦自均廳就劃送訓局條中除送於內閣不可不依此數出給穀物於訓局竝與今年耗不足條以所捧舊還充給此後斂散依他會外穀例施行之意請分付從之
정조 22년 · 강
命從湖西道臣所請軍保歲抄勿爲定限牙山貢津倉七邑大同米及該倉田稅裝載事依前擧行
정조 22년 · 목
左議政李秉模啓言卽見忠淸監司李泰永所報則以爲軍保歲抄每當災歲勿爲定限者已例卽然牙山貢津倉七邑大同米與該倉田稅同爲裝載於漕船勢多掣礙不得同載連爲依前擧行爲辭矣此是年分狀啓時所當稟請者而其時蠲恤特恩先下於分等之前道臣似不敢更煩他請有此追後報本司之擧而多有已例請依所報施行從之
정조 22년 · 강
命訓局船隻造成後令地方官摘奸若有疏虞直報該營船主移法司嚴刑照律稅穀亦勿許載新造之年則劃給造船地方附近邑稅米以觀嗣後勤慢
정조 22년 · 목
左議政李秉模啓言訓鍊大將李敬懋上疏批旨許令廟堂稟處事命下矣取見疏本則公家管船只有訓局十隻自統營及湖左水營造成後卽許劃該地方附近稅穀裝載受其船價準納造船之費於當該造給營門今以船人一二臭載之患出於邂逅直歸於憑藉犯用造謀故敗之科無論新造改造使不得裝着一色穀徒手空船來去千里之間費了二三朔之後始乃許裝則造船之費從何辦出必於錄案後方可以防奸乎今若依舊例造成船隻後劃給稅穀優厚之附近一邑仍令地方官點視隨船諸具量定到泊日子枚報臣營以爲憑信爲辭矣向以回泊錄案後許載近道優厚邑稅穀稟處者蓋出於一以懲臭載一以存故規之意而該將臣亦無一言故意以爲兩便矣追聞其言則乃是聽瑩而今此疏辭又如此矣革罷與仍舊間不出此二者而若欲革罷則不但舊制之可惜四百餘石給代決難輕議若但仍舊則後弊難防船隻造成後令地方官竝與船上什物摘奸若有一分疏虞之弊直報訓局該船主移法司嚴刑照律稅穀亦勿許載則此或爲錄案之代而臭載之弊實由散劃稅米於遠地各邑云新造之年則劃給造船地方附近邑以觀嗣後勤慢更究別般變通之道從之
정조 22년 · 강
命槐院撰北關交易回咨下送灣府入送鳳城
정조 22년 · 목
左議政李秉模啓言北關交易咨文纔已出來矣禮部回咨依例撰出正書安寶後定禁軍騎撥下送灣府以爲入送鳳城之地從之
정조 22년 · 강
命東萊府大同米令該廳比前加劃
정조 22년 · 목
左議政李秉模啓言東萊府使金達淳上疏批旨所陳三條許令廟堂稟處事命下矣取見疏本則其一本府會外還名色遇歉輒停止於辛亥更無可停單取其耗於辛亥八夫而八年所納已過元數本府會在左別餉米中劃出三千石移付司倉每年取耗事也防役錢穀之畢竟爲弊無處不然而捄弊之道輒煩朝廷則實有應接不暇之歎且劃出公穀限年取耗報本需用雖有諸道已行之例還穀之分多留少多由於此方當糴弊必欲矯捄之時此等事更難開路置之連年耗條之責於辛亥之民雖緣其年停退之後更無餘穀之致辛亥以後本邑豐稔亦非一年何不收殺本穀依前糶糴於一境因循苟且之至此乎稍稔之歲一番用力則官非勒取民非空納而此非廟堂指揮者惟在本邑處之如何以此分付其一大同米自明年爲始例劃八千石中虛錄條六百石永爲會下加劃五百石準八千五百石率以爲法事也本府大同之不足果如疏中所陳蓋該廳則按簿例劃本府則徒擁虛錄以至推移於公作之中若當彼人盡納當納之時則其爲窘迫誠非細憂該廳事勢固難優劃而邊門事情不可不念依所請申飭該廳比前加劃其一以倭館守門將爲久勤試才拔尤道內左右沼中邊將一窠陞遷出身則四季朔試藝取其居首歲末合試取一人仍爲末薦事也本府以邊上重地優恤武士宜無異於西北而發身無路解體莫甚今之爲弊莫甚於久勤取才之漸多邊將初仕之窠窄閑散武士之物情無不抑鬱若又不減他歧更出新窠則未知其爲處置得宜姑置之從之
정조 22년 · 강
命靑布廛所納帽子五十隻價以十月十一月爲限
정조 22년 · 목
左議政李秉模啓言向以關西某衙門上納錢許貸靑布廛事稟定而曆行五十隻價則固當四五月內備納節行五十隻價則帽隻出栅在於三四月而八九月後始可散賣以十月十一月爲限然後可爲實惠而此一節未及擧論於前此擧條中故敢此仰達從之
정조 22년 · 강
命地部關西請得小米代錢換作大米以補經用畿甸庚戌貿租取用事置之
정조 22년 · 목
戶曹判書趙鎭寬啓言頃以關西所劃大米元數內折半一萬石付之道伯作錢上送以爲換貿事陳達蒙允而若以價錢自京換穀則終多難便本曹有庚戌貿租之布在畿邑者爲一萬八千石此爲不時之需而年前亦多取用之例今以此穀折米預換於貢價則庶爲通變之道爲先取用而以關西錢計價備送於畿營使之待豐更貿以充本數之地恐爲便當矣敎以卽今必欲釐正者還穀之弊也値此歉歲反爲發賣殊非足食之義旣賣之後又令給錢作穀與錢還何異而穀爲錢錢爲穀之際徒滋吏奸適增民弊由前由後決不可輕先許施畿伯之曰以無妨云者亦出於近來眠目爲道伯何乃不念道內民瘼乎甚可慨歎關西請得小米代錢條更究好道理議于廟堂草記從長換作大米以補經用畿邑穀物勿爲擧論
정조 22년 · 강
命海西大小米太劃給戶曹之代以畿內勅需米區處仍命畿內各邑勅需未畢捧處依定式作錢留置便否詳問草記
정조 22년 · 목
左議政李秉模啓言海西大小米太二萬石劃給戶曹之本價更究方便之道從後稟處事頃已草記蒙允矣關西所在信蔘價錢外姑無拮据之道其外不足二萬餘兩請姑以該道戶庫錢推移令該曹從後備報敎以信蔘價持難之說蔡判府意見果然不可不聽施所謂海西戶庫錢卽亦勅需也近聞畿內新出之勅穀以其盡分之故大米幾爲半十萬石民之困苦不聞可知究其本雖曰常賑不關於度支而經用不足則京廳穀物猶可推移況科外盡分之取耗倍增者乎爲經用容手於勅需海西與畿內錢貨與穀物一也兼欲爲畿民息肩與戶判擧條靳許之意異條而同貫筵退後更考畿內勅需穀簿草記區劃又敎曰因此而嘗欲下敎者又嘗言之勅需穀物之制置也多則作錢留置旣有其時道臣之節目云以畿甸民勢近五萬石大米雖於豐年何以辦納乎分付道臣必思省弊之道而道內各邑如未畢捧雖自今年爲之果無不可乎詳問草記
정조 22년 · 강
命郡守以上窠限都政前以限滿守令勿拘純望通瀜備擬
정조 22년 · 목
吏曹判書金文淳啓言今朔爲始當爲儲窠而若出郡守以上窠則京職中可擬之人每患苟艱雖非啓請邑限都政前以限滿守令勿拘純望通瀜備擬以爲次次遷轉之地雖値口傳政事之時亦爲一體擧行已成近例請今亦依此爲之從之
정조 22년 · 강
命今臘都政營將中軍中未滿二十朔者推移遷擬仍命此後窠若不窄二十朔之法切勿饒貸
정조 22년 · 목
兵曹判書李時秀啓言營將中軍滿二十朔後始爲內遷事曾有筵稟定式今臘月營將中軍中姑無滿二十朔處雖未滿一二朔者請推移遷擬從之敎以此後窠若不窄二十朔之法切勿饒貸
정조 22년 · 강
命壯勇外營旅帥隊長褒貶待衛制操式成出擧行
정조 22년 · 목
壯勇大將趙心泰啓言外使以旅帥隊長褒貶事有所往復而衛部之制今才倣行旅帥之號姑未講定且追磨鍊長樂隊亦不得團束云今番褒貶恐難如例磨勘待衛制操式成出旅帥額數停當之後明年夏等爲始擧行之意請知委外使從之
정조 22년 · 강
命諫長外入侍兩司及玉堂竝推考
정조 22년 · 목
以登筵之際席次參錯也○司諫柳畊掌令尹寅基玄重祚持平朴孝成正言金和鍾避嫌賜例批
정조 22년 · 강
命大護軍李敬懋越俸一等大司諫韓用龜請敬懋譴罷不允
정조 22년 · 목
以敬懋所奏屑越有關筵體也○用龜啓言近來國綱解弛武習橫濫向來海閫之與副使抗禮其所驕妄已極駭惋而纔經勘罷今不必更論雖以今日事言之訓鍊大將李敬懋以訓局船隻事與惠堂迭相奏對之際擧措煩屑有若相較者然且於本事處分之後猶復强聒不已其在尊朝廷重筵體之道不可越俸而止請訓鍊大將李敬懋亟施譴罷之典敎以旣有飭諭且施越俸不允
정조 22년 · 목
大司諫韓用龜啓言筵席體貌何等嚴重而惠廳堂上鄭民始俄以訓局船隻事與該將迭相奏對之際有若相較語多乖激亦不可無警請惠堂鄭民始施以推考之典從之
정조 22년 · 목
承旨沈晉賢啓言臺啓自有體段行大司諫韓用龜請推惠堂之際結語有違格例請推考從之○用龜避嫌賜例批
정조 22년 · 강
罷掌令尹寅基職
정조 22년 · 목
寅基陳達所懷之際有做錯命重推寅基避嫌賜例批○左議政李秉模啓言掌令尹寅基奏對之際做錯非細雖以久任臺閣之聖念罰止間備揆以臺體恐難仍據請罷職從之
정조 22년 · 강
正言金和鍾避嫌賜例批
정조 22년 · 목
和鍾避嫌略曰向日庭批反汗事更爲頒下文跡之意率爾進奏及承聖敎始知大臣疏中已有字句之明言聖諭之下快示允兪之敎則臣之至此疊床實有昧例之先誨諭屢煩惶汗沾背請命遞斥
정조 22년 · 강
罷南兵使徐有秉職重推北伯李集斗仍命該兵使中後營習操狀啓還下送
정조 22년 · 목
南兵使徐有秉以中營後營軍兵習操依定期設行當日還營馳啓敎曰京外文書不一其規固是痼弊而詰戎重政莫過於習操則雪擁藍關馬之不前無惑乎據實狀聞而今此狀語中臣中營後營習操依定期設行當日還營爲辭中後營果在何地方所謂定期之期限又在於何許日而只云當日還營去頭截尾糢糊矇矓其爲駭然莫甚於此不可每每曲恕狀啓還下送該帥臣徐有秉罷職向者南閫停操狀啓旣有報于觀察使之語則當以謄報狀聞而道各異例雖不謄啓竝與形止無皁白意謂廟堂之察飭矣今雖後時適因該閫事思之有難仍置勿論該道臣從重推考
정조 22년 · 목
都承旨柳焵資是嘉善義榮嘉義座次違格也
정조 22년 · 목
以李翊模爲承旨金熙周爲獻納洪聖淵爲知義禁金載瓉爲知事曺允大爲副總管
정조 22년 · 강
命前承旨李益運譴罷分揀承旨鄭尙愚仍任未肅拜承旨望筒勿施
정조 22년 · 목
政院啓言故大司諫任瑋贈職贈諡擧條不爲出朝報當該承旨譴罷事下敎矣伊日入侍承旨李益運爲當該原傳旨改付標以入而承旨鄭尙愚前已出代何以爲之敎曰今聞査䄅之言其日入侍時他文蹟有勿出朝報之敎承宣之聽瑩至今思之事勢似然前承旨李益運譴罷分揀承旨鄭尙愚自在仍任未肅耗承旨望筒勿施
정조 22년 · 목
敎曰戶判擧條旣無依爲之之批旨則注書之徑先書人駭然當該注書拿處
정조 22년 · 강
諸承旨持公事入侍于重熙堂召見有司堂上李時秀京畿監司李在學
정조 22년 · 강
命畿內勅需米令地部往復畿營以爲信蔘價還寢之代
정조 22년 · 목
備局啓言謹依下敎取考畿內勅需穀簿則見今所在之數米爲二萬二千五百餘石而一勅所需當爲五千石米云雖除出萬石所餘者尙近三勅之數而來頭耗條又當漸滋矣該曹初不敢生意於此穀之請得而奉承指敎一擧俱便信蔘價可置也海西錢可償也畿民米還之弊可省也事之便當無過於此卽爲分付該曹使之往復畿營從便區處以爲信蔘價還寢之代允之
정조 22년 · 강
命來歲正二月應立御營廳上番軍照點令嶺南左兵虞候代行
정조 22년 · 목
備局啓言卽見慶尙監司李義綱狀啓則以爲來己未正二月應立御營廳上番軍左兵使李晉漢醴泉郡都曾照點次當爲發行而本道荐遭歉荒民勢艱乏列邑廚傳之弊不可不念上番軍點送一款限畢運以該營虞候使之替行請令廟堂稟旨分付矣上番軍之兵使照點法意固嚴而歉歲已例每多替行請依所請虞候代行之意分付允之
정조 22년 · 강
命善山府使尹文東令該府拿勘以有聲績人拔例差代當日辭朝給馬下送
정조 22년 · 목
慶尙監司李義綱以善山府使尹文東謂以引義無難投印狀請罷點其罪狀令攸司稟處敎以投印之罪自有當律令該府拿問考律勘處此時此邑不可一刻曠官今日政以有聲績人拔例擇差待下批當日辭朝給馬下送
정조 22년 · 강
命伐氷之役待氷腹堅固始役仍加嚴飭毋敢泛忽
정조 22년 · 목
禮曹啓言藏氷司寒祭來十二月初三日設行事啓下矣依新定式藏氷官雖於受香日辭朝觀其氷腹之堅固諒宜始役而鑿取日子則亦依前定限俾無留連之弊事請分付從之敎以年前嚴飭之後果有其效乎伐氷之有弊無弊從當別遣摘奸考其其間勤慢先以此意更加嚴飭俾勿一毫泛忽